መንግስት አገራቸውን ላኮሩ አትሌቶች የማበረታቻ ሽልማት ሰጠ
ትናንት ምሽት ከ12:00 ሰዓት ጀምሮ የኢፌዴሪ ጠ/ሚኒስትር ክቡር ዶ/ር አብይ አህመድ እኤአ ማርች 30/2019 በዴንማርክ – አርሁስ በ43ኛው የዓለም አገር አቋራጭ ሻምፒዮና ላይ ተካፍሎ በ5 ወርቅ፣ በ3 ብር፣ በ3 ነሃስ፣ በድምሩ በ11 ሜዳልያዎች ከዓለም 1ኛ ደረጃን በመያዝ በታላቅ ድል ወደ ሀገሩ ለተመለሰው የአትሌቲክስ ቡድናችን በታላቁ ቤተ መንግስት ከ1.4 ሚሊዮን ብር በላይ ለቡድኑ አባላት እውቅናና የማበረታቻ ሽልማት ሰጥተዋል። በሥነ ሥርዓቱ ላይ የኢፌዴሪ ፕሬዚዳንት ክብርት አምባሳደር ሣህለወርቅ ዘውዴ፣ ከፍተኛ የመንግስት የሥራ ኃላፊዎች፣ ስመጥርና ታዋቂ አትሌቶች፣ የኢትዮጵያ ኦሎምፒክ ኮሚቴና የኢትዮጵያ አትሌቲ ክስ ፌዴሬሽን ሥራ አስፈፃሚ ኮሚቴ አባላት፣ ጥሪ የተደረገላቸው እንግዶችና የሚድያ አካላት ታድመዋል። በዚህ ሂደት የቡድኑ መሪና የፌዴሬሽናችን ፕሬዚዳንት ክብርት ኮሎኔል አትሌት ደራርቱ ቱሉ፣ ክቡር አቶ ርስቱ ይርዳው የኢፌዴሪ ስፖርት ኮሚሽን ኮሚሽነር፣ ክብርት ዶ/ር ሂሩት ከሣው የኢፌዴሪ ባህልና ቱሪዝም ሚ/ር ሚኒስትር በየተራ ድሉን የተመለከተ ንግግር አድርገዋል። ከሽልማትና እውቅና አሰጣጡ በኋላ ክቡር ጠቅላይ ሚኒስትር ዶ/ር አብይ አህመድና ክብርት ፕሬዚዳንት ሣህለወርቅ ዘውዴ በየተራ ባሰሙት ንግግር፤ ተደምሮ በጋራ መሥራት በአትሌቲክሱ ውስጥ እየታየ በመሆኑ ተጠናክሮ እንዲቀጥል፣ በፅናት፣ በትዕግስትና በንቃት የድል አድራጊነትን ምስጢር አውቆ መጓዝ ዘለቄታ ላለው አሸናፊነት እንደሚያበቃ አስገንዝበዋል። የኢፌዴሪ ጠቅላይ ሚኒስትር ክቡር ዶ/ር አብይ አህመድ የማበረታቻ ሽልማትን እና የተሳትፎ ሰርተፍኬት ለልዑክ ቡድን አባላቱ ከሰጡ በኋላ የተገኘው ውጤት የረዥም ጊዜ ሥራ ውጤት ሲሆን በከፍተኛ ትጋትና ጥረት ያመጣችሁት ድል ስለሆነ ሊትመሰገኑ ይገባል ብለዋል። በመቀጠልም የተገኘው ውጤት አብዛኛው በሴቶችም ሆነ በወንድ አትሌቶች በቡድን የተሰራ ስኬት በመሆኑ በመደመር ህሳቤ ወስደን ተሞክሮው ሊስፋፋ ይገባል ብለዋል ሲል ከኢትዮጵያ አትሌቲክስ ፌዴሬሽን ያገኘነው መረጃ ያመለክታል። በዚህ አጋጣሚ የሪዮ ኦሎምፒክ ማራቶን ብር ሜዳልያ አሸናፊው አትሌት ፈይሣ ሌሊሣ ከተጋባዥ ታዋቂ አትሌቶች መካከል አንዱ ስለነበር ኮሚሽኑ፣ ኮሚቴውና ፌዴሬሽኑ በጋራ በክቡር ጠ/ሚ/ሩ እና በክብርት ፕሬዚዳንት ሣህለወርቅ ዘውዴ አማካይነት የ500,000.00 ብር ሽልማት አበርክተውለታል። በመጨረሻም በጋራ ፎቶግራፍና በእራት መስተንግዶ መርሀ ግብሩ ተጠናቋል።አዲስ ዘመን ሚያዝያ 3/2011በ 